b'\n_START_ARTICLE_\nVenecijos Albanija\n_START_PARAGRAPH_\nVenecijos Albanija (it. Albania Veneta) - buvusios Venecijos respublikos valdos Juodkalnijos Adrijos j\xc5\xabros pakrant\xc4\x97je. Kaip ir \xc5\xa1iauriau buvusi Dalmatija ir Jonijos salos prie\xc5\xa1ais Graikijos pakrant\xc4\x99, Venecijos Albanija buvo atskiras administracinis vienetas, kur\xc4\xaf vald\xc4\x97 Kotore rezidav\xc4\x99s proveditorius. Teritorija aplink Kotoro \xc4\xaflank\xc4\x85 Venecijos vald\xc5\xbeioje i\xc5\xa1buvo nuo 1420 m. iki 1797 m., nors jos sienos laikui b\xc4\x97gant keit\xc4\x97si. Venecijos Albanija, su savo gerais \xc4\xaftvirtintomis pakrant\xc4\x97s gyvenviet\xc4\x97mis buvo svarbus kovos su Osman\xc5\xb3 ekspansija palei Adrijos j\xc5\xabros pakrant\xc4\x99 forpostas. Prad\xc5\xbeioje ap\xc4\x97m\xc4\x97 dabartin\xc4\x97s \xc5\xa1iaurin\xc4\x97s Albanijos ir Juodkalnijos pakrantes, bet 1571 m. Albanijos ir piet\xc5\xb3 Juodkalnijos pakrantes u\xc5\xbe\xc4\x97m\xc4\x97 Osman\xc5\xb3 imperija.\n_START_SECTION_\nPavadinimas ir geografija\n_START_PARAGRAPH_\n\xc5\xbdodis Veneta itali\xc5\xa1kame pavadinime Albania Veneta atsirado tam, kad atskirt\xc5\xb3 nuo osmanams priklausiusios Albanijos, kuri itali\xc5\xa1kai buvo vadinama Albania Ottomana ir driek\xc4\x97si nuo Kosovo iki piet\xc5\xb3 Albanijos._NEWLINE_Venecijos valdos driek\xc4\x97si nuo pietin\xc4\x97s Dubrovniko (Rag\xc5\xabzos) respublikos ribos iki Duresio Albanijos pakrant\xc4\x97je. Venecijai priklausiusi teritorija niekada nesidriek\xc4\x97 gilyn \xc4\xaf \xc5\xbeemyn\xc4\x85 daugiau nei 20 km nuo Adrijos j\xc5\xabros. 1571 m. Venecija prarado \xc5\xa1iaurin\xc4\x99 Albanij\xc4\x85 ir pietin\xc4\x99 Juodkalnij\xc4\x85, jas u\xc5\xbe\xc4\x97m\xc4\x97 Osman\xc5\xb3 imperija, o Venecijos Albanijos pietin\xc4\x97 riba pasislinko iki Kufino kaimo ties Budva._NEWLINE_Venecijos Albanijos centras buvo Kotoro \xc4\xaflankos apylink\xc4\x97s ir ap\xc4\x97m\xc4\x97 Kotor\xc4\x85, Risan\xc4\x85, Perast\xc4\x85, Tivat\xc4\x85, Herceg Nov\xc4\xaf, Budv\xc4\x85 ir Sutomor\xc4\x99.\n_START_SECTION_\nProvincijos \xc4\xafk\xc5\xabrimas ir pl\xc4\x97tra\n_START_PARAGRAPH_\nVenecija nuo X a. da\xc5\xbenai imdavo valdyti ma\xc5\xbeus pietin\xc4\x97s Dalmatijos kaimus. XIV-XV a. sand\xc5\xabroje Venecijos respublika \xc4\x97m\xc4\x97 pl\xc4\x97sti savo teritorij\xc4\x85 Balkan\xc5\xb3 pusiasalio Adrijos j\xc5\xabros pakrant\xc4\x97je. Venecijie\xc4\x8diams pavyko \xc4\xaf savo vald\xc5\xbei\xc4\x85 paimti visus svarbesnius Dalmatijos miestus prie Kotoro \xc4\xaflankos ir toliau \xc4\xaf pietus iki Duresio, i\xc5\xa1skyrus Rag\xc5\xabz\xc4\x85. Svarbiausiu Venecijos Senato tikslu buvo sukurti nepertraukiam\xc4\x85 atsparos punkt\xc5\xb3 ir uost\xc5\xb3 grandin\xc4\x99, kuri leist\xc5\xb3 u\xc5\xbetikrinti j\xc5\xabros kelio \xc4\xaf Levant\xc4\x85 apsaug\xc4\x85. \xc5\xa0alia nuo seno besit\xc4\x99sian\xc4\x8dio var\xc5\xbeymosi su Vengrijos karalyste, nuo kurios Dalmatijos miestai buvo daugiau ar ma\xc5\xbeiau priklausomi, svarbi\xc4\x85 \xc4\xaftak\xc4\x85 Venecijos pl\xc4\x97trai tur\xc4\x97jo prielaida, kad ma\xc5\xbeosios Albanijos, Juodkalnijos ir Hercegovinos kunigaik\xc5\xa1tyst\xc4\x97s ilgai negal\xc4\x97s atsilaikyti prie\xc5\xa1 Osman\xc5\xb3 spaudim\xc4\x85. D\xc4\x97l to Venecijoje buvo nuspr\xc4\x99sta u\xc5\xbeimti pakrant\xc4\x97s miestus, kol \xc4\xaf juos kojos ne\xc4\xafk\xc4\x97l\xc4\x97 Osmanai._NEWLINE_Pirmieji u\xc5\xbeimti  miestai buvo Duresis (1392 m.) ir \xc5\xa0koderis (1396 m.), o per tolimesnius 50 met\xc5\xb3 visi pakrant\xc4\x97s miestai iki Kotoro \xc4\xaflankos buvo u\xc5\xbevaldyti venecijie\xc4\x8di\xc5\xb3: Kotoras, Risanas, Perastas ir Tivatas (1420-21 m.), Budva (1442 m.), Ulcinis, Sveti Stefanas, Baras su Sutomore ir Petrovacas bei Le\xc5\xbe\xc4\x97. Kuriam laikui buvo u\xc5\xbeimtos ir vietov\xc4\x97s kra\xc5\xa1to gilumoje, pvz., prie \xc5\xa0koderio e\xc5\xbeero arba Kruj\xc4\x97 pilis._NEWLINE_Venecijie\xc4\x8diai spar\xc4\x8diai asimiliavo dalmat\xc5\xb3 kalb\xc4\x85 \xc4\xaf venet\xc5\xb3 kalb\xc4\x85. _NEWLINE_Teritorijos apie Kotor\xc4\x85 nuo 1420 iki 1797 m. buvo Venecijos Albanija, Venecijos respublikos provincija._NEWLINE_XV a. osmanams \xc4\x97mus u\xc5\xbekariauti Balkanus Dalmatijoje \xc4\x97m\xc4\x97 gaus\xc4\x97ti krik\xc5\xa1\xc4\x8dioni\xc5\xb3 slav\xc5\xb3. XVII a. pabaigoje romani\xc5\xa1kai kalbantys gyventojai istorin\xc4\x97je Venecijos Albanijoje jau buvo ma\xc5\xbeuma.\n_START_SECTION_\nProvincijos panaikinimas\n_START_PARAGRAPH_\n1797 m. Pranc\xc5\xabzijos imperija u\xc5\xbekariavo ir likvidavo Venecijos respublik\xc4\x85. Venecijos Albanija tapo Italijos karalyst\xc4\x97s dalimi. 1809 m. \xc5\xa1ios \xc5\xbeem\xc4\x97s buvo prijungtos prie Pranc\xc5\xabzijos Ilyrijos provincij\xc5\xb3, o 1814 m. - prie Austrijos imperijos.\n_START_SECTION_\nGyventojai\n_START_PARAGRAPH_\nPietin\xc4\x97je Venecjos Albanijos dalyje aplink Ulcin\xc4\xaf ir Diures\xc4\xaf gyveno albanai. Aplink Kotor\xc4\x85 gyveno slavai ir italai, \xc5\xa1ios \xc5\xbeem\xc4\x97s buvo daugiausia kataliki\xc5\xa1komis.'